കൊട്ടിയം മാര്ക്കറ്റിലെ മാലിന്യങ്ങള് നീക്കം ചെയ്യല് നിലച്ചെന്ന് പരാതി കൊട്ടിയം: കൊട്ടിയം മാര്ക്കറ്റിലെ മാലിന്യപ്രശ്നം പരിഹരിക്കുന്നില്ലെന്ന് വീണ്ടും പരാതി. മാലിന്യനീക്കം പാതിവഴിയില് നിലച്ചതായാണ് ഈ പ്രശ്നംഅധികൃതരുടെ ശ്രദ്ധയില് കൊണ്ടുവന്നത് കൊട്ടിയം പൗരവേദിയുടെ ആരോപണം. മാലിന്യത്തെക്കുറിച്ച് പൗരവേദി ആദിച്ചനല്ലൂര് ഗ്രാമപഞ്ചായത്ത് പ്രസിഡന്റിനും, ശുചിത്വ മിഷനും പരാതി നല്കിയിരുന്നു. ജില്ലാ കളക്ടറുടെ അടിയന്തര ഇടപെടലിനെ തുടര്ന്നു ആദിച്ചനല്ലൂര് ഗ്രാമപഞ്ചായത്ത് കൊട്ടിയം മാര്ക്കറ്റിലെ മാലിന്യ കൂമ്ബാരം നീക്കുന്നതിനായി രംഗത്തിറങ്ങി. കൊട്ടിയത്തെ ചില സംഘടനകളുടെ സഹാ യത്തോടെയാണ് ഗ്രാമപഞ്ചായത്ത് മാലിന്യം നീക്കാനായി രംഗത്തിറങ്ങിയത്. വര്ഷങ്ങളായി മാര്ക്കറ്റില് കുന്ന് കൂടി കിടന്ന 20 ലോഡ് മാലിന്യമാണ് മാര്ക്കറ്റില് നിന്നും നീക്കിയത്. മാര്ക്കറ്റില് നിന്നും നീക്കിയ മാലിന്യം ജനവാസ മേഖലയില് തള്ളാന് ശ്രമിച്ചത് രോഷത്തിന് ഇടയാക്കിയിരുന്നു. ഒടുവില് ഒറ്റപ്ലാമൂട്ടില് സ്ഥലം കണ്ടെത്തിയാണ് മാലിന്യം തള്ളിയത്. എന്നാല് മാര്ക്കറ്റിലെ മാലിന്യം പൂര്ണമായി നീക്കാന് കഴിഞ്ഞിട്ടില്ല എന്നത് ഇപ്പോള് പഞ്ചായത്തിന് കുഴയ്ക്കുന്നു. മാര്ക്കറ്റിന്റെ ഒരു ഭാഗം മാത്രമാണ് പഞ്ചായത്ത് വൃത്തിയാക്കിയത്. ഒരു ഭാഗം ഇപ്പോഴും മാലിന്യം മൂടി മലീമസമായി കിടക്കുകയാണ്. അത് കണ്ടില്ലെന്നു നടിക്കുന്ന പഞ്ചായത്ത് അധികൃതരുടെ സമീപനമാണ് ഇപ്പോള് പൗരവേദിയുടെയും മാര്ക്കറ്റിലെ കച്ചവടക്കാരുടെയും മാര്ക്കറ്റില് എത്തുന്നവരുടെയും പ്രതിഷേധത്തിന് ഇടയാക്കിയിട്ടുള്ളത്. പതിനായിരങ്ങള് അനുദിനം വന്നുപോകുന്ന കൊട്ടിയത്ത് ആകെയുള്ള ശുചിമുറി മാര്ക്കറ്റിനുള്ളില് ആണ്. ഈ ശുചിമുറികള് വൃത്തിയാക്കുന്നതിനുള്ള യാതൊരു നടപടികളും പഞ്ചായത്ത് സ്വീകരിച്ചിട്ടില്ല. മാര്ക്കറ്റ് വൃത്തിയാക്കുന്നതിന് ഒപ്പം ശുചി മുറിയും വൃത്തിയാക്കും എന്ന് പഞ്ചായത്ത് പ്രഡിഡന്റ് ഉറപ്പുനല്കിയിരുന്നതായി പൗരവേദി ഭാരവാഹികള് പറയുന്നു. പൗരവേദി തുടര്നടപടികള് ആലോചിക്കുകയാണ്. മാര്ക്കറ്റ് വൃത്തിയാക്കാന് പഞ്ചായത്തിനൊപ്പം ഇറങ്ങി തിരിച്ചവരും ശുചീകരണം വഴിയില് ഉപേക്ഷിച്ചതോടെ ,പഞ്ചായത്തും മാലിന്യനീക്കം മതിയാക്കിയ അവസ്ഥയാണ്.